LV Eiropas Savienības Oficiālais Vēstnesis C 251/28

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2017/C 251/09)

Eiropas Komisija ir apstiprinājusi šo maznozīmīga grozījuma apstiprināšanas pieteikumu saskaņā ar Komisijas Deleģētās regulas (ES) Nr. 664/2014 (1) 6. panta 2. punktu.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

AIL FUMÉ D’ARLEUX

ES Nr.: PGI-FR-0820-AM01 – 11.4.2017.

ACVN ( ) AĢIN ( X ) GTĪ ( )

1. Pieteikuma iesniedzēja grupa un tās likumīgās intereses

Nosaukums : Groupement des Producteurs d’Ail fumé d’Arleux Adrese : Mairie d’Arleux Place du Général De Gaulle 59 151 Arleux FRANCE E-pasts : mairie@arleux.com Sastāvs : Ražotājgrupu veido produkta Ail fumé d’Arleux ražotāji. Tāpēc tai ir likumīgas tiesības ierosināt grozījumu pieteikumu.

2. Dalībvalsts vai trešā valsts

Francija

3. Produkta specifikācijas nodaļa, kurā izdarīti grozījumi

— ☐ Produkta apraksts — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Cita: produkta apraksts, kontaktinformācijas atjaunināšana, saikne, pārbaudes struktūra, valsts prasības

4. Grozījuma(-u) veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, neveicot grozījumus publicētajā vienotajā dokumentā. — ☒ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, veicot grozījumu publicētajā vienotajā dokumentā. — ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ vienotais dokuments (vai līdzvērtīgs dokuments) nav publicēts. — ☐ Ar reģistrētu GTĪ apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums(-i)

Nodaļa “Izcelsmes apliecinājums”

Pievienots jauns punkts, kurā norādīts, ka visiem uzņēmējiem, kas iesaistīti ar šo AĢIN apzīmētā produkta ražošanā, “ir jāpiesakās ražotājgrupā, lai varētu saņemt pilnvarojumu, kas vajadzīgs pirms attiecīgās darbības uzsākšanas.”

Šis noteikums, ko jau piemēro, stiprina produkta izsekojamību.

Nodaļa “Ražošanas metodes apraksts”

— Stādīšana

Teikums: “Stādāmie augi jāiegādājas tādi, kam ir EK kvalitāte (pēc Eiropas standartiem pārbaudīti augi) vai kas ir sertificēti, un tiem jābūt vismaz 25 % sertificētiem augiem.” aizstāts ar teikumu:

“Stādāmie augi jāiegādājas tādi, kam ir EK kvalitāte (pēc Eiropas standartiem pārbaudīti augi) vai kas ir sertificēti.”

Turklāt teikumu “Tā kā ražotājgrupas mērķis ir veicināt šķirni ‘Gayant’ ilgās uzglabājamības dēļ, bet tā kā līdz šim sertificētu ‘Gayant’ augu ražošanas apjoms neļauj apmierināt visas vajadzības, noteikts, ka sertificēto augu īpatsvaram ir jābūt 25 %.” svītro.

Šo grozījumu mērķis ir svītrot obligāto pienākumu izmantot vismaz 25 % sertificētu augu. Sertificētu augu minimālā īpatsvara noteikšana spēkā esošajā produkta specifikācijā atbilda ražotājgrupas nodomam attīstīt tādu sertificētu augu ražošanu, kas izaudzēti no reģionālās šķirnes ‘Gayant’. Izrādās, ka tādu sertificētu augu ražošana, kuru vidū ir arī šķirnes ‘Gayant’ augi, nav attīstījusies tā, ka varētu stabili nodrošināt noteikto 25 % līmeni. Ražotājiem tātad ir jābūt vai nu iespējai iegādāties un izmantot EK kvalitātes vai sertificētus augus, vai arī spēt tos ražot pašiem, izmantojot EK kvalitātes vai sertificētus augus, kas iepirkti iepriekšējā gadā.

Šis noteikums neapšauba produkta aprakstu un saikni ar ražošanas ģeogrāfisko apgabalu, jo augi, kam ir EK kvalitāte, turpmāk ir ekvivalenti sertificētu augu kvalitātei.

Teikums: “Laikposms starp izplaukšanu un stādīšanu nedrīkst ilgt vairāk par 8 dienām.” aizstāts ar teikumu: “Laikposms starp izplaukšanu un stādīšanu nedrīkst ilgt vairāk par 15 dienām.”

Šo grozījumu pamato tas, ka tiek ņemti vērā dažkārt nelabvēlīgi laikapstākļi, kas var aizkavēt augsnes sagatavošanu stādīšanai. Termiņa pagarinājums tātad ļauj stādīšanu veikt visizdevīgākajā brīdī.

— Augu augšanas posms

Teikumu “Apstrāde vairs nenotiek 3 nedēļas pirms ražas novākšanas.” svītro, jo normatīvajos aktos noteikts 14 dienu ilgs termiņš, kas ir pietiekams, lai garantētu neīsto stublāju stāvokli pirms ražas novākšanas, kas salīdzināms ar to, kāds iegūts, kad apstrāde tiek pārtraukta trīs nedēļas pirms ražas novākšanas. Kaut arī vispārējā kārtā apstrāde vairs nenotiek trīs nedēļas pirms ražas novākšanas, var gadīties, ka apstrāde nepieciešama atkarībā no laikapstākļiem, lai novērstu kriptogāmiskas slimības kā, piemēram, rūsu.

Teikumu “Smidzinātāju pārbauda reizi 3 gados” svītro, jo šis obligātais pienākums ir ierakstīts vispārīgajos noteikumos.

Nodaļa “Marķēšana”

Noteikums, ka uz marķējuma obligāti norādāms šā AĢIN apzīmējums un Eiropas Savienības logotips, svītrots, jo uz to turpmāk attiecas vispārīgie noteikumi.

Attiecīgi grozīts vienotais dokuments.

Nodaļa “Citas jomas”

— Specifikācijas rediģēšana

Svītroti nepiemēroti vai nevajadzīgi vārdi (“cilvēku” līdzās vārdam “zinātība”, “tradicionālie” teicienā “tradicionālie ķiploki”), pārvietota tabula attiecībā uz produkta noformējumiem, bet daļā “Saikne” pārvietotas rindkopas, kā arī svītroti punktu nosaukumi. Svītrota bibliogrāfija un pielikumi, kuros neietilpst saistoši noteikumi.

Šie grozījumi paredzēti, lai produkta specifikācijas tekstu padarītu saskaņotāku, it īpaši ar vienoto dokumentu. Tie neietekmē produktu un cēlonisko saikni.

— Kompetentā iestāde dalībvalstī

Pievienota Valsts kvalitātes un izcelsmes institūta (Institut national de la qualité et de l’origine (INAO)) kontaktinformācija, jo minētā struktūra ir dalībvalsts kompetentā iestāde saskaņā ar Regulu (ES) Nr. 1151/2012.

— Pārbaudes struktūra.

Pārbaudes struktūras kontaktinformācija aizstāta ar tās atbildīgās iestādes kontaktinformāciju, kuras kompetencē ir pārbaude. Šā grozījuma mērķis ir nepieļaut specifikācijas grozījumus pārbaudes struktūras maiņas gadījumā.

6. Produkta atjaunināta specifikācija (tikai ACVN un AĢIN)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

VIENOTS DOKUMENTS

AIL FUMÉ D’ARLEUX

ES Nr.: PGI-FR-0820-AM01 – 11.4.2017.

ACVN ( ) AĢIN ( X )

1. Nosaukums(-i)

Ail fumé d’Arleux

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ail fumé d’Arleux ir ķiploki, kuri, prasmīgi izmantojot tradicionālu metodi un zinātību, sapīti pīnēs un kūpināti vietējās kūdras un/vai lignīta, un/vai salmu drazu [rupjas pelavas ar īsiem salmiem], un/vai zāģu skaidu dūmos, kas nodrošina tiem ļoti labu uzglabājamību.

Ail fumé d’Arleux ir produkts, ko iegūst no pavasara sārtajiem ķiplokiem (Liliaceae dzimtas Allium sativum sugas augi), kas pieder pie II šķirņu grupas Ail du Nord šķirņu tipa. Tiem raksturīga ilga miera stadija, vidēji lieli sīpoli bez ziedneša, un tie ir pielāgojušies Ziemeļfrancijas-Padekalē (Nord-Pas de Calais) reģiona klimatiskajiem un vēsturiskajiem apstākļiem. Ziedneša trūkums ļauj sapīt ķiplokus tipiskajās pīnēs, jo laksti [neīstie stublāji] pietiekami labi padodas pīšanai. Izmanto ‘Ail du Nord’, ‘Gayant’ un ‘Arno’ šķirnes ķiplokus. Var tikt ieviestas arī jaunas šķirnes, taču ar nosacījumu, ka tās atbilst iepriekš noteiktajiem kritērijiem. Pēc katra grozījuma šķirņu sarakstu paziņo ražotājiem, kā arī pārbaudes struktūrai un kompetentajām kontroles iestādēm. Novācot ražu, ķiploka sīpols pēc lieluma ir vidējs (tā kalibrs attiecīgi no 40 mm līdz 80 mm atkarā no iesaiņošanas veida), baltā krāsā, taču ārējās zvīņlapas ir tumši sārtas.

Ail fumé d’Arleux tradicionāli piedāvā pīnēs, kurās ir 10 līdz 90, pat 120 ķiploku galviņu [jeb sīpolu]. Produktu var piedāvāt arī 3 galviņu pīnēs. Pīņu veidošanu nodrošina ķiploku sīpolu žāvēšana kopā ar lakstiem vai nu uz lauka, vai angārā ar jaudīgu ventilāciju. Pīšanu pīnēs veic ar rokām, veidojot tās līdzīgi matu pīnēm.

Kūpināšanu, ko izdara pēc sapīšanas pīnēs un kas ilgst vismaz 7 dienas, veic kūpinātavā. Pēc kūpināšanas ķiploki iekrāsojas dažādos toņos atkarībā no izmantotā kurināmā. Iekrāsojums var būt no rudi brūniem līdz tumšbrūniem toņiem. Šādi iegūtās ķiploku pīnes pirms piedāvāšanas tirdzniecībā var iesaiņot tīkliņos.

Ail fumé d’Arleux īpašības ir šādas:

— patīkama kūpinājuma smarža,

— visiem pīnē sapītajiem ķiplokiem viendabīgs krāsojums, kura košumu novērtē, salīdzinot ar noteiktu krāsu paraugu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem audzēšanas, sapīšanas pīnēs un kūpināšanas posmiem jānoris noteiktajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpaši noteikumi

Pēc kūpināšanas ķiploku pīnes var iesaiņot tīkliņos. Šī iesaiņošana jāveic noteiktajā apgabalā, lai stingri ierobežotu produkta pārcilāšanu. Tam ir savs pamats, jo Ail fumé d’Arleux ir vārīgs produkts (kūpināšana padara trauslas ārējās zvīņlapas, un tās viegli lūzt), tāpēc tā pārcilāšanu un pārvadāšanu jāierobežo. Iesaiņošana noteiktajā apgabalā ļauj saglabāt produktu un pīnes mehāniski nebojātus.

3.6. Ar reģistrēto nosaukumu apzīmētā produkta marķēšanas īpaši noteikumi

Papildus regulatīvajām prasībām marķējumā jābūt partijas numuram, kas ļauj nodrošināt izsekojamību.

4. Ģeogrāfiskā apgabala īsa definīcija

Ģeogrāfisko apgabalu veido 35 pašvaldību teritorija Nord departamentā un 27 pašvaldību teritorija Pas-de-Calais departamentā.

Nord departamentā:

Arleux, Aubencheul-au-Bac, Aubigny-au-Bac, Bruille-lez-Marchiennes, Brunemont, Bugnicourt, Cantin, Courchelettes, Cuincy, Dechy, Écaillon, Erchin, Esquerchin, Estrées, Fechain, Férin, Flers-en-Escrebieux, Fressain, Fressies, Goeulzin, Guesnain, Hamel, Haynecourt, Hem-Lenglet, Lambres-lez-Douai, Lauwin Planque, Lécluse, Lewarde, Loffre, Marcq-en-Ostrevant, Marquette-en-Ostrevant, Masny, Monchecourt, Roucourt un Villers-au-Tertre.

Pas-de-Calais departamentā:

Baralle, Bellonne, Brebières, Buissy, Cagnicourt, Corbehem, Dury, Écourt-Saint-Quentin, Épinoy, Gouy-sous-Bellone, Hendecourt-lès-Cagnicourt, Marquion, Noyelle-sous-Bellone, Oisy-le-Verger, Palluel, Quiéry-la-Motte, Recourt, Riencourt-lès-Cagnicourt, Rumaucourt, Sailly-en-Ostrevent, Sains-lès-Marquion, Sauchy-Cauchy, Sauchy-Lestrée, Saudemont, Tortequesne, Villers-lès-Cagnicourt un Vitry-en-Artois.

5. Saikne ar ģeogrāfisko apgabalu

Ģeogrāfiskā apgabala specifika

Augsnes, kas Cambrésis dabas reģionam ir visraksturīgākās, veidojušās uz šādiem cilmiežiem: lesveida smilšmāls, terciāra māls un – mazākā mērā – smilšains materiāls, kas radies no terciāra veidojumiem, krīta un tekošu ūdeņu aluviālajām sanesām.

Ail fumé d’Arleux ķiplokus audzē ģeogrāfiskajā apgabalā uz zemesgabaliem, kuriem raksturīgas smilšmāla un smilšmāla-māla augsnes, kurās ir ne vairāk par 30 % māla.

Apgabalā valda mērens klimats ar salīdzinoši vienmērīgu temperatūru no gada gadā. Minimālās temperatūras nav zemas (to dienu skaits, kas temperatūra noslīd zem nulles, ir niecīgs), bet maksimālās tikai retumis pārsniedz 30 °C. Turklāt diennakts temperatūras svārstības ir nelielas.

Attiecībā uz nokrišņiem novērots, ka to sadalījums visa gada laikā ir vienmērīgs, un gada vidējais nokrišņu daudzums ir 650 mm (vidējais rādītājs pēdējos 30 gados).

Arlē (Arleux) atrodas pļavu, upju un purvu ieskautā ielejā.

Sensée ieleja “veido garu, zaļu joslu” starp diviem nezaļojošiem plato – Douaisis un Cambrésis.

Sensée upē satek tādu blakus pieteku ūdeņi kā Agache un Hirondelle; šī upe tek cauri purviem un dīķiem un ietek [Francijas] Ziemeļu kanālā (Canal du Nord).

Sensée ielejas purvi plešas gandrīz 800 hektāru platībā, un tajos sakrājušās aluviālās sanesas un izveidojusies kūdra.

Dzirnavas un slūžas, kuru senāk ielejā bijis daudz, veicinājušas ūdens līmeņa saglabāšanu purvos, kamēr kūdras (tā izmantota par kurināmo materiālu pirms tam, kad akmeņogles kļuvušas plaši pieejamas) ieguves vietās izveidojušies dīķi.

Produkta specifika

Produkta specifikas pamatā ir īpaša zinātība, ko izmanto kūpināšanā, kā arī kvalitāte, ko vienlaikus nosaka gan kūpināšana, gan ķiploku sapīšana īpašās pīnēs, gan arī sena reputācija, kas saglabājusies līdz pat mūsu dienām.

Tradicionālo kūpināšanu veic, par kurināmo izmantojot kūdru, zāģu skaidas vai salmu drazas. Šodien kurināmā maisījumā iekļauj arī lignītu, jo kūdra nav ilgtspējīgi izmantojama; abiem šiem materiāliem, kad tos izmanto par kurināmo, ir vienādas īpašības. Ķiploku audzēšana kultūrā Arlē baseinā attīstījusies, pateicoties kūdras izmantošanai un kūpināšanas tehnikas izkopšanai. Tas viss dara Arlē par tādu apgabalu, kurā ķiploki tradicionāli tiek kūpināti.

Kūpināšana piešķir Ail fumé d’Arleux ķiplokiem visā pīnē vienmērīgu krāsojumu no viegli rudi brūna toņa līdz tumšbrūnam tonim un patīkamu kūpinājuma smaržu. Kūpināšana nodrošina arī to, ka produkts ilgāk uzglabājas. Ail du Nord tipa šķirņu izmantošana ļauj sapīt ķiploku galviņas pīnēs, jo šo šķirņu ķiplokiem nav ziedneša. Šādā veidā ķiploki piedāvāti tirdzniecībā arī iesākumā, jo tā bijis vieglāk gan sakārt tos kūpinātavā, gan arī tirgot. Šodien šādas ķiploku pīnes augstu vērtē praktiskajā un estētiskajā ziņā.

Statistiskās uzskaites avotos departamentā šis produkts pirmo reizi minēts 1804. gadā. XIX gadsimta ritumā produkts vairākkārt saņēmis godalgas lauksaimniecības izstādēs un gadatirgos. XX gadsimtā ķiploku audzēšana attīstījās, un zemnieki, paši tirgojot šos ķiplokus tieši patērētājiem, panāca, ka produkts kļuva pazīstams. Tai laikā Ail fumé d’Arleux reputācija jau pārsniedza ražošanas apgabala robežas.

Šodien ķiploku gadatirgus Arlē ir ievērojamākais notikums produkta reputācijas veidošanā. Ķiploku gadatirgu pirmo reizi sarīkoja 1962. gadā, bet pēdējos gados tas tiek apmeklēts arvien vairāk, tādējādi veicinot produkta atpazīstamību presē un gadatirgu apmeklētāju vidū.

Saikne

Šādā reģionā, kur ķiploku kultūrai ir labvēlīgi augsnes un klimatiskie apstākļi (vieglas augsnes ar vāji izteiktu humusa horizonta veidošanos, labu ūdens iztvaikošanas spēju, strauju sasilšanu un nedaudziem oļiem; mērens klimats ar nelielām temperatūras svārstībām un visā gadā vienmērīgi sadalītu nokrišņu daudzumu), kūdra bijusi par iemeslu ķiploku kūpināšanas aizsākšanai.

Kūdru izmantoja apsildei, taču drīz vien to sāka lietot arī ķiploku kūpināšanai. To var izskaidrot ar apgabala klimatu, jo tas rada apstākļus, kādos ķiploku žūšana nenoris apmierinoši. Kūpināšana ļauj pabeigt ķiploku žūšanas procesu un tādējādi nodrošināt to uzglabāšanos, nepieļaujot pelējumu attīstību. Kūpināšana arī piešķir ķiplokiem rudu krāsojumu un izteikti raksturīgu smaržu. Ķiploku ražotāji kūpināšanai izmanto arī citus materiālus, un arī tos jau izsenis iegūst reģionā.

Savukārt ķiploku sapīšana pīnēs sagatavo tos tā, lai varētu sakārt kūpinātavās. Abi šie aspekti ir cieši saistīti un veido zinātību, bez kuras Ail fumé d’Arleux nav iedomājams. Līdz ar darba zirgu ieviešanu (zemes apstrādei) un vēl jo vairāk līdz ar lauksaimniecības mehanizācijas attīstību audzēt ķiplokus šajos purvainajos apgabalos vairs nevarēja. Tāpēc ķiploku kultūra izplatījās aizvien tālāk no kūdrājiem.

Saimniecībās, kurās strādāja ar vecām kuļmašīnām, pēc labības izkulšanas savāca rupjās pelavas ar īsajiem salmiem. Taču tādu saimniecību ir arvien mazāk, un to nokultās labības platības ir mazas. Šodien tikai neliels skaits saimniecību var sagādāt ķiploku ražotājiem šīs pelavas un salmu drazas, jo modernās lauksaimniecības mašīnas labības pļaujas laikā tās izmet uz lauka un atstāj. Taču vairākas tradicionālas saimniecības saglabājušās Betīnas (Béthune) pašvaldībā. Tās ražo salmus Francijas Valsts zirgkopības un jāšanas institūta (Haras Nationaux) vai Parīzes reģiona (Vincennes, Chantilly) sporta zirgu staļļu vajadzībām, kuriem ir īpašas prasības attiecībā uz zirgu turēšanai izmantojamo salmu kvalitāti. Ja ķiploku ražotāji izmanto zāģskaidas, tad tie dod priekšroku piegādēm no pašu reģiona. Tas ir saprotami, jo Ziemeļfrancijas-Padekalē reģionā 93 % no mežiem klātās platības aizņem lapu koki, starp kuriem visvairāk sastopami ozoli, dižskābarži un oši. Šo sugu koku zāģskaidas labi noder ķiploku kūpināšanai.

Tādējādi Ail fumé d’Arleux ražotāji, gan pinot ķiplokus pīnēs, gan izmantojot īpašu kūpināšanas paņēmienu (sākotnēji ar kūdru, bet nesenākā laikā pievienojot tai vienu vai vairākus kurināmā materiālus), pratuši nodrošināt savam produktam neapstrīdamu reputāciju, ko vēl šodien apstiprina ķiploku gadatirgu panākumi.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.